Maa-amet	Teie: 28.08.2024 nr 7-3/24/10662	

 	Meie: 27.09.2024 nr 3-2/2152 - 2	

	

	
Vastus järelepärimisele		

Pöördusite 28.08.2024 kirjaga nr 7-3/24/10662 Tallinna Linnavalitsuse poole info saamiseks seoses Plasti tn 12, Linnamäe tee 21a, Järveotsa tee 16c, Masina tn 10, J. Vilmsi tn 66, Mäekalda tn 19, Tööstuse tn 66b, Tööstuse tänav T20, Nõlva tn 2, Paljassaare tee 45, Helme tn 5 ja Sõle tn 48b kinnisasjade võõrandamisega. Soovisite saada teavet, kas nimetatud kinnistul paikneb tehnovõrke või –rajatisi või muid kolmandatele isikutele kuuluvaid õigusi, kas ala on hõlmatud detailplaneeringuga või ulatub kinnisasjale mõne lähialale koostatud detailplaneeringu mõju ning kas on teada põhjusi, miks riik ei peaks kinnisasja võõrandama või esineb täiendavaid asjaolusid, millest peab võimalikke ostmisest huvitatuid isikuid informeerima.
Tallinna Linnaplaneerimise Amet (edaspidi amet) arutas asjaolusid 17.09.2024 toimunud nõupidamisel.
Edastame info iga kinnistu kohta eraldi.

1.	Plasti tn 12 (78403:314:0125) Lasnamäe linnaosa 
Plasti tn 12 on hoonestamata ärimaa sihtotstarbega kinnistu, suurusega 56 655 m². Kinnistul puudub kehtiv detailplaneering. Lasnamäe elamualade üldplaneeringu kohaselt jääb maaüksus haljasalale. Ehitisregistri andmetel hooneid kinnistul ei paikne. Kitsendusi põhjustavate tehnovõrkude osas ühtivad ameti andmed Maa-ameti kitsenduste kaardiga. Plasti tn 12 maaüksus on kõrghaljastusega kaetud tootmishoonete vaheline haljasala, ainuke loodusliku seisukorraga säilinud suurem ala hoonestatud ja asfaltkattega kaetud äri- ja tootmismaa kruntide vahel. Lähtuvalt eeltoodust ei toeta amet kinnisasja võõrandamist ja teeb ettepaneku taotleda kinnistu munitsipaalomandisse eesmärgiga säilitada kinnistul kasvav haljastus tööstushoonete vahelise puhveralana ning korrastada ala piirkonna töötajate ja külastajate puhke- ja rekreatsioonialana.

2.	Linnamäe tee 21a (78401:101:3092) Lasnamäe linnaosa
Linnamäe tee 21a on elamumaa sihtotstarbega kinnistu, suurusega 8697 m². Kinnistul puudub kehtiv detailplaneering. Lasnamäe elamualade üldplaneeringu kohaselt jääb maaüksus keskuse alale. Ehitisregistri andmetel hooneid kinnistul ei paikne. Kitsendusi põhjustavate tehnovõrkude osas ühtivad ameti andmed Maa-ameti kitsenduste kaardiga. Ameti hinnangul ei ole võimalik Lasnamäe elamualade üldplaneeringu maakasutuse juhtotstarbest tulenevalt ainult korterelamuid alale kavandada. Linnamäe tee 21a kinnistu võimalik ehitusõigus ja sihtostarve või sihtotstarvete osakaalud saavad selguda detailplaneeringu koostamisel. Ametil ei ole vastuväiteid kinnisasja võõrandamise kohta.

3.	Järveotsa tee 16c (78401:101:2214) Haabersti linnaosa
Järveotsa tee 16c kinnistu paikneb alal, mille juhtotstarve Haabersti linnaosa üldplaneeringus on määratletud, kui segahoonestusala, kus võivad paikneda elamud, kaubandus- ja teenindusasutused, äri- ja büroohooned, keskkonda mittehäiriv väiketootmine, kultuuri- ja spordiasutused jm hooned, millel on linnalikku elukeskkonda teenindav funktsioon. Ala haljastuse osakaaluks on määratud vähemalt 20%. Samuti läbib kinnistut üldplaneeringu kohane vähemalt 30 m laiune rohekoridor, mis tuleb kavandada arvestades naaberkinnistute detailplaneeringus määratud asukohaga. Hoonestustihedus võib olla kuni 1,6 ja kavandada võib kuni 5 korruselisi hooneid arvestades piirkonna hoonestuslaadi.
Järveotsa tee 16c kinnistut läbib Iisaku soon, mis täna on torustatud, Tallinna Keskkonna- ja Kommunaalameti info kohaselt on kavas Iisaku soon avada.
Täna kitsendusi põhjustavate tehnovõrkude osas ühtivad ameti andmed Maa-ameti kitsenduste kaardiga. 
Amet teeb ettepaneku võõrandada Järveotsa tee 16c kinnistu linnale ühiskondlike hoonete kavandamiseks ja linna sotsiaalteenuste arendamiseks.
Järveotsa tee 16c kinnistut mitte müüa, kuna linn kaalub antud kinnistu osas taotluse esitamist kinnistu munitsipaali taotlemiseks, ühiskondlike hoonete kavandamiseks ja linna sotsiaalteenuste arendamiseks.

4.	Masina tn 10 (78401:101:2716) Kesklinna linnaosa
Tallinna planeeringute registri andmetel on mh Masina tn 10 kinnisasja osas Tallinna Linnavolikogu 30.11.2023 otsusega nr 107 algatatud Tselluloosi kvartali detailplaneering nr DP042910.
Maa-ameti jooniselt on näha, et maa-alal on vare (ca 55 m pikkune müür, tpr joonisel nimetatud „muu rajatis“). 
Tallinna planeeringute registri „Planeeringute kaardil“ on krundi läänepiiril näha valgusti tingmärk ja „muu rajatis“ ehk müür.
Ehitisregistris ehitised, s.t sh rajatised, puuduvad. 
Maa-ameti kitsenduste kaardi alusel ei asu kinnistul hooneid, ega tehnovõrke. 
Kinnistul asub riigikaitselise ehitise piiranguvöönd 4,383.56 m2 ja sadeveekanalisatsiooni trass Ø1000 (Tallinna Vesi).
Enne detailplaneeringu kehtestamist ei saa kinnistut müüa, sest vajalik on teha eraldused transpordimaaks.

5.	J.Vilmsi tn 66 (78401:101:2497) Kesklinn
J. Vilmsi tn 66 kinnistu jääb Tallinna Linnavalitsuse 16.08.2023 korraldusega nr 681 algatatud J. Kappeli tn 12a ja J. Vilmsi tn 66 kinnistu detailplaneeringus planeeritud alale (DP044540).
Detailplaneeringu koostamine on algatatud eesmärgil määrata J. Vilmsi tn 66 kinnistu sihtotstarbeks äri- ja elamumaa ning määrata J. Vilmsi tn 66 kinnistu ehitusõigus maa-aluse ja kuni 4 maapealse korrusega äriruumidega mitme korteriga elamu ja 1-korruselise abihoone ehitamiseks, elamumaa sihtotstarbega J. Kappeli tn 12a kinnistu ehitusõigus maa-aluse ja kuni 3 maapealse korrusega mitme korteriga elamu ehitamiseks ning kruntide kasutamise tingimused.
Detailplaneering on koostamisel ning detailplaneeringu lõplik lahendus, sh kõik olemasolevad ja planeeritavad kitsendused, on tänase päeva seisuga välja selgitamata.
J. Vilmsi tänav 66 kinnistu on hoonestamata. Ehitisregistri kohaselt ehitised, sh rajatised, puuduvad.
Teavitame, et J. Vilmsi tänav 66 kinnistuga piirneva J. Vilmsi tn 64 kinnistu kohta on esitatud algatamisettepanek (DP042480). Algatamisettepaneku menetlus on takerdunud ning detailplaneeringu koostamine on algatamata. Praeguse seisuga puudub info, kas ja millise lahenduse alusel otsustatakse J. Vilmsi tn 64 kinnistu detailplaneeringu koostamine algatada.
J. Vilmsi tn 66 kinnistu kavandamist avalikuks haljasalaks on võimalik kaaluda koostoimes J. Vilmsi tn 64 kinnistule avaliku haljasala kavandamisega.
TLPA hinnangul võiks linn kaaluda J. Vilmsi tn 66 kinnistu omandamist haljasalaks.

6.	Mäekalda tn 19 (78401:101:5853) Kesklinn
Mäekalda tn 19 kinnistu jääb Mäekalda tn 23 ja Mäekalda tn 27 kinnistu ning lähiala detailplaneeringus planeeritud alale, mille koostamine on algatatud Tallinna Linnavalitsuse 16.01.2013 korraldusega nr 36-k.
Detailplaneering, menetluse nr-iga DP030280, sooviti koostada eesmärgil moodustada Mäekalda tn 23 ja Mäekalda tn 27 kinnistutest ning jätkuvalt riigi omandis olevast maast kolm elamumaa maakasutuse sihtotstarbega krunti ja üks transpordimaa maakasutuse sihtotstarbega krunt ning määrata ehitusõigus kõigile moodustatavatele elamumaa maakasutuse sihtotstarbega kruntidele kuni 3 maapealse ja 1 maa-aluse korrusega mitme korteriga elamu ehitamiseks.
Mäekalda tn 23 ja Mäekalda tn 27 kinnistute hoonestamise tingimuste määramiseks ja Eesti Vabariigile kuuluva Mäekalda tn 19 kinnistu ümberkruntimiseks on vajalik esmalt lahendada Mäekalda tn 19 kinnistu maaküsimus. Kuna detailplaneeringu koostamine on algatatud enam kui 10 aastat tagasi ning vahepeal on muutunud olulised planeeringulahendust kujundavad asjaolud, on vajalik koostada ala kohta uus planeerimisettepanek.
Mäekalda tn 19 kinnistu on hoonestamata.
Ehitisregistri alusel on mh Mäekalda tn 19 kinnistule rajamisel kaugküttetorustik. TLPA on väljastanud 6.06.2024 ehitusloa nr 2412271/03729 kaugküttetorustiku ehitamiseks. Ehitamise alustamise teatis registreeriti 10.06.2024. Projekti kohaselt on kaugküttetorustik projekteeritud kinnistu läänepoolsesse ossa.
Asjakohast, uut Mäekalda tn 19, Mäekalda tn 23 ja Mäekalda tn 27 planeeringu lahendust esitatud ei ole. Seega kõik olemasolevad ja planeeritavad kitsendused, sh alale rajatavatest tehnovõrkudest tulenevad piirangud, mis võivad kinnistute kasutamist kitsendada, on tänase päeva seisuga välja selgitamata.
Mäekalda tn 19 kinnistu moodustab Mäekalda tänava ja Laagna tee vahelisele alale jääva Mäekalda tänav T2 kinnistuga (78401:101:5708) funktsionaalselt ja visuaalselt ühtse roheala.
Mäekalda tn 19 kinnistu ei ole iseseisvalt hoonestatav.
TLPA hinnangul võiks linn kaaluda Mäekalda tn 19 kinnistu omandamist rohevõrgustiku säilitamiseks ja arendamiseks.

7.	Tööstuse tn 66b (78408:807:0039) Põhja-Tallinna linnaosa
Tööstuse tn 66b jääb Tallinna Linnavolikogu 19.10.2023 vastu võetud otsusega nr 88 Tööstuse tn 64a ja 66b kinnistute ning lähiala Detailplaneeringus planeeritud alale (DP042930)
Detailplaneering on koostatud eesmärgil liita Tööstuse tn 64a elamumaa  sihtotstarbega ja Tööstuse tn 66b reformimata riigimaa sihtotstarbega krundid moodustades kaks elamumaa krunti ning määrata ehitusõigus kruntidele kokku kahe kuni 3 maapealse ja 1 maa-aluse korrusega korterelamu ehitamiseks.  
Kinnistu on hoonestamata, kitsendusi põhjustavate tehnovõrkude osas ühtivad ameti andmed Maa-ameti kitsenduste kaardil olevatega. Kinnistule ulatub Tööstuse tn 64a kinnistu piirdeaed, mis detailplaneeringu lahenduse realiseerumisel likvideeritakse. 
Amet toetab kinnistu võõrandamist vastavalt detailplaneeringule.

8.	Tööstuse tänav T20 (78401:101:5262) Põhja-Tallinna linnaosa
Tööstuse tn 66b jääb Tallinna Linnavolikogu 19.10.2023 vastu võetud otsusega nr 88 Tööstuse tn 64a ja 66b kinnistute ning lähiala Detailplaneeringus planeeritud alale (DP042930)
Tööstuse tn 66 ja 64 kinnistute vahelisest reformimata riigimaast on moodustatud riigi omandis olev transpordimaa krunt Tööstuse tänav T20. Kinnistu on hoonestamata, kitsendusi põhjustavate tehnovõrkude osas ühtivad ameti andmed Maa-ameti kitsenduste kaardil olevatega.
Ameti toetab kinnistu võõrandamist vastavalt detailplaneeringule, kinnistu liidetakse Tööstuse tn 66b elamumaa kinnistuga.

9.	Nõlva tn 2 (78401:101:5243) Põhja-Tallinna linnaosa
Tööstuse tn 66b jääb Tallinna Linnavolikogu 19.10.2023 vastu võetud otsusega nr 88 Tööstuse tn 64a ja 66b kinnistute ning lähiala Detailplaneeringus planeeritud alale (DP042930)
Detailplaneering näeb ette Nõlva tn 4 ja Tööstuse tn 68 kinnistute vahelise reformimata riigimaa kaheks jagamist, et moodustada 268 m2 suurune üldkasutatava maa sihtotstarbega krunt ning 99 m2 suurune transpordimaa sihtotstarbega krunt. 
Kinnistu hoonestamata, samuti puuduvad kinnistul kitsendusi põhjustavad  tehnorajatised. Ehitisregistri ja ameti arhiivi andmetel ehitised sh rajatised, puuduvad, kuid maa-ameti fotorakendusest on nähtav rajatis- lehtla, mille rajamiseks õiguslik alus puudub. Amet alustab riikliku järelevalve menetlust täiendavate asjaolude väljaselgitamiseks. 
Ameti ettepanek taotleda sihtotstarbeta riigimaa linna omandisse, millest väikesema moodustatava krundi sihtotstarbeks määratakse transpordimaa, suurema moodustatava krundi sihtotstarbeks üldkasutatav maa.
Amet märgib täiendavalt, et enne riigimaa omandisuhte muudatuste teostamist tuleb detailplaneering kehtestada ning krundid jagada vastavalt detailplaneeringule. 

10.	Paljassaare tee 45 (78408:809:0018) Põhja-Tallinna linnaosa
Paljassaare tee 45 on tootmis-ja ärimaa (50/50) sihtotstarvetega kinnistu, suurusega 34359 m². Kinnistul puudub kehtiv detailplaneering. Kinnistu paikneb alal, mille juhtotstarve Paljassaare ja Russalka vahelise ranna-ala üldplaneeringu kohaselt on ettevõtlusehitiste maa, kus on lubatud nii kaubandus-, teenindus-, kui ka tootmis- ja laohoonete ning rajatiste ehitamine.
Koostatava Põhja-Tallinna linnaosa üldplaneeringu kohaselt on kinnistu reserveeritud perspektiivsete ühiskondlike hoonete alana, tingimusel, et uute tehnoloogiate kasutuselevõtuga väheneb Paljassaare reoveepuhastusjaamast tulenev kanalisatsiooniehitise kuja. Ühiskondlike hoonete ala maakasutuse juhtotstarve võib muutuda, kuid vajadus on tagada alale avalik kasutus. 
Ehitisregistri andmetel kinnistul hooneid ei paikne. Kinnistul asub Tallinna Vesi kuja. Kitsendusi põhjustavate tehnovõrkude osas ühtivad ameti andmed Maa-ameti kitsenduste kaardiga. Maa-ameti kitsenduste kaardil mittekajastuvad kitsendusi põhjustavad tehnovõrgud: veetrass Ø40, ehitusaasta 2001, omanik teadmata (AS Tallinna Vesi andmed).
Lähtuvalt eeltoodust ei toeta amet kinnisasja võõrandamist ja teeb ettepaneku taotleda kinnistu linna omandisse eesmärgiga tagada alale avalik kasutus. 

11.	Helme tn 5 (78408:803:0077) Põhja-Tallinna linnaosa
Helme tn 5 suurusega 13470m2 kinnistu jääb Tallinna Linnavolikogu 128.10.2004 otsusega nr 223 osaliselt kehtestatud  Pelguranna puhkeala - Merimetsa piirkonna detailplaneeringu alale (DP05430). Ehitisregistri andmetel kinnistul hooneid ei paikne, samuti puuduvad kinnistul kitsendusi põhjustavad tehnorajatised. 
Vastavalt kehtivale detailplaneeringule on moodustatud üldkasutatava maa sihtotstarbega krunt, koostatav Põhja-Tallinna linnaosa üldplaneering näeb ette rohe- või haljasala.
Lähtuvalt eeltoodust ei toeta amet kinnisasja võõrandamist ja teeb ettepaneku taotleda kinnistu linna omandisse eesmärgiga säilitada kinnistul kasvav haljastus ning jätta ala piirkonna külastajate puhke- ja rekreatsioonialana. 

12.	Sõle tn 48b (78401:101:7144) Põhja-Tallinna linnaosa
Sõle tn 48b on sihtotstarbeta kinnistu, suurusega 828 m². 
Koostamisel oleva Põhja-Tallinna linnaosa üldplaneeringu järgi on selle ala juhtotstarbeks  korterelamute ala. Sõle tn 48b on hõlmatud menetlemisel oleva Sõle tn 48a ja 48b kinnistute detailplaneeringu algatamisettepanekuga.  
Sõle tn 48b eraldiseisev hoonestamine ei ole lubatud, hoonestamine on võimalik läbi Sõle tänav 48a ja 48n kinnistute detailplaneeringu vaid koos Sõle tn 48a seatud ehitusõigusega.
Kinnistu hoonestamata, kitsendusi põhjustavate tehnovõrkude osas ühtivad ameti andmed Maa-ameti kitsenduste kaardiga.
Ameti hinnangul võib kinnistu võõrandada.
Menetletavate ja kehtestatud planeeringutega saate tutvuda Tallinna planeeringute registris, aadressil https://tpr.tallinn.ee/ 

	
Lugupidamisega	

	
	
(allkirjastatud digitaalselt)	
Kristi Grišakov	
detailplaneeringute teenistuse juht